**Zahvalni govor – Marija Magdalena**

Preuzvišeni oče biskupe Ivane, draga braćo svećenici, sestre i braćo u Kristu Isusu. Želio bih na kraju ovoga svetoga misnoga slavlja i blagoslova kapelice Marije Magdalene izreći zahvalu svima onima koji su svojim radom i talentima sudjelovali u procesu obnove naše kapelice.

Započet ću od izrade projektne dokumentacije:

*Arhitektonsku snimku postojećeg stanja –* izradila je firma „Fabrika arhitekti d.o.o“ na čelu s arhitektom gosp. Lovrom Dragutinom Bauerom.

Na temelju snimke postojećeg stanja izrađen je prvo *Elaborat ocjene postojećeg stanja građevinske konstrukcije*, a zatim i sam *Projekt obnove konstrukcije kapele Marije Magdalene.* Oba dokumenta, elaborat postojećeg stanja i projekt obnove, izradila je tvrka „Intrados projekt d.o.o“ s projektantima gospođom Martinom Vujasinović i gosp. Hrvojem Podnarom.

Završetkom izrade projekte dokumentacije stekli smo uvjete za objavu javnog natječaja. Na javnom natječaju za izvođača radova izabrana je firma „Hedom d.o.o“. Od strane firme „Hedom“ radove je vodio gospodin Ivan Golemović kojemu od srca zahvaljujem za izvrsnu suradnju i koordinaciju u vođenju izvedbe projekta. Radovi su započeli 8. studenoga 2021. godine te trajali do 30. lipnja ove godine.

Stručni nadzor, brižljivo i marljivo, vodila je firma „Ja-ming d.o.o“, na čelu s gospodinom Ivanom Jambrekovićem i njegovim sinom Lovrom.

Stručnu podršku u prijavi projekta, a poslije i u financijskom i administrativnom upravljanju projektom dala je konzultantska tvrtka PLAVI PARTNER d.o.o. iz Zagreba. Veliko hvala gospođi Mariji Tufekčić te gospođi Danijeli Abramović i gospodinu Andriji Vranjkoviću.

U čitavom procesu obnove; od samog utvrđivanja oštećenja nakon potresa, zatim u pregledu i odobrenju projektne dokumentacije te nadziranju obnove, pratio nas je *Konzervatorski odjel u Krapini*. Na čelu odjela tada je bila pročelnica g. Lana Križaj kojoj od srca zahvaljujem za izuzetnu profesionalnost koju je nadopunila velikom brigom, pažnjom i brzinom u izdavanju svih potrebnih odobrenja i obilaženju mnogih sakralnih objekata koji su stradali u potresu. Uz nju je bio g. Igor Cindrić koji je nastavio s praćenjem realizacije projekta obnove i koji je uložio puno truda kako bismo u ugovoreno vrijeme završili s radovima.

Preko našeg *Konzervatorskog odjela u Krapini* zahvaljujem Ministarstvu kulture i medija. U travnju 2021. godine župa je sklopila ugovor s Ministarstvom o dodjeli bespovratnih sredstava iz Fonda solidarnosti EU za konstruktivnu obnovu crkve Marije Magdalene  u iznosu od 2.299.517,70 kuna.

Rezultati provedbe projekta danas su jasno vidljiv. Završena je konstruktivna obnova, a bespovratna sredstva iz Fonda solidarnosti EU u cijelosti su konzumirana uz kontrolu nadležnih tijela koja su potvrdila da je svaka utrošena kuna, utrošena na proceduralno ispravan i ekonomičan način.

Zahvalni smo na značajnom i neprocjenjivom iskustvu koje je župa stekla u području upravljanja projektima financiranim sredstvima EU. Osim kapelice Marije Magdalene na isti je način obnovljeno pročelje naše Bistričke bazilike i župna crkva sv. Andrije na Lazu Bistričkom. Ovo iskustvo je zalog za realizaciju budućih projekata na koje će se, vjerujemo, moći prijaviti vjerske zajednice, a koji će biti financirani iz europskih fondova.

Na kraju zahvaljujem svim dragim župljanima koji su kroz čitav ovaj tjedan uređivali našu kapelicu i prostor oko nje. Mnoge domaćice su ovih dana pripremale naše poznate zagorske specijalitete, a domaćini su odvojili najbolju kapljicu vina za ovo slavlje. Veliko hvala doista svima. Ne bih želio nikoga poimence spominjati kako ne bih nekoga nehotice zaboravio. U župnom listiću za mjesec kolovoz istaknut ćemo jednu veliku zahvalu i pojedinačno se zahvaliti svima vama koji ste radosno dočekali blagoslov naše novoobnovljene kapelice Marije Magdalene.

Neka nas sve prati zagovor sv. Marije Magdalene da možemo poput nje iz ove obnovljene kapelice potrčati u svijet i svima reći radosnu vijest da je Isus živ!